Forslag til Rådets afgørelse om Fællesskabets holdning i Associeringsrådet vedrørende Ungarns deltagelse i et fællesskabsprogram inden for rammerne af Fællesskabets audiovisuelle politik (97/C 368/08) KOM(97) 562 endelig udg. - 97/0311(CNS)

(Forelagt af Kommissionen den 10. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 127, stk. 4, og artikel 130, stk. 3, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I artikel 91, stk. 2, i Europaaftalen fastslås det, at »Partnerne samordner og om fornødent harmoniserer deres politik for grænseoverskridende radio- og tv-spredning, tekniske standarder og befordring af europæisk teknologi på det audiovisuelle område.« De relevante fællesskabsinstrumenter er i så henseende direktiv 89/552/EØF af 3. oktober 1989, senest ændret ved Europa-Parlamentets og Rådets direktiv 97/36/EF af 30. juni 1997, om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed (1) og direktiv 93/83/EØF af 27. september 1993 om samordning af visse bestemmelser vedrørende ophavsrettigheder og ophavsbeslægtede rettigheder i forbindelse med radio- og tv-udsendelse via satellit og viderespredning pr. kabel (2). Det er særlig vigtigt, at hver stat sikrer sig, at alle radio- og tv-selskaber under dens domsmyndighed overholder reglerne i det system af love, der finder anvendelse på radio- og tv-spredningsvirksomhed, der tager sigte på offentligheden i den pågældende medlemsstat;

artikel 97 i den Europaaftale, der er indgået mellem De Europæiske Fællesskaber og deres medlemsstater på den ene side og Ungarn på den anden side, og som blev undertegnet i Bruxelles den 16. december 1991, åbner mulighed for, at Ungarn deltager i foranstaltninger inden for rammerne af MEDIA II-programmet;

i kraft af Rådets og Kommissionens afgørelse af 4. december 1995 er der indgået en tillægsprotokol til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side;

i henhold til artikel 1 i tillægsprotokollen kan Ungarn deltage i Fællesskabets rammeprogrammer, særprogrammer, projekter eller andre foranstaltninger, bl.a. på det audiovisuelle og kulturelle område, og i henhold til artikel 2 træffer Associeringsrådet beslutning om de vilkår og betingelser, der skal gælde for Ungarns deltagelse i de i artikel 1 nævnte aktiviteter;

Rådets afgørelse 95/563/EF af 10. juli 1995 om iværksættelse af et program til fremme af udvikling og distribution af europæiske audiovisuelle produktioner, særlig artikel 6 (3), og Rådets afgørelse 95/564/EF af 22. december 1995 om et uddannelsesprogram for branchefolk inden for den europæiske audiovisuelle programindustri, særlig artikel 5 (4) (herefter kaldes de to afgørelser tilsammen for »MEDIA II«), rummer bestemmelser om, at disse programmer skal være åbne for deltagelse fra de associerede centraleuropæiske landes side i overensstemmelse med de betingelser, der er nedfældet i tillægsprotokollerne til associeringsaftalerne vedrørende deltagelse i Fællesskabets programmer;

Ungarn har ratificeret Europarådets konvention om grænseoverskridende fjernsynsudsendelser, hvilket udgør et vigtigt skridt i processen hen imod en lovgivningsmæssig harmonisering -

TRUFFET FØLGENDE AFGØRELSE:

Den holdning, der bør indtages af Fællesskabet i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Republikken Ungarn på den anden side, vedrørende Ungarns deltagelse i et fællesskabsprogram inden for rammerne af Fællesskabets audiovisuelle politik, er baseret på Associeringsrådets udkast til afgørelse, der er bilagt denne afgørelse.

(1) EFT L 202 af 30. 7. 1997.

(2) EFT L 248 af 6. 10. 1993.

(3) EFT L 321 af 30. 12. 1995.

(4) EFT L 321 af 30. 12. 1995.

Udkast til afgørelse truffet af Associeringsrådet EF-Ungarn om vedtagelse af vilkår og betingelser for Ungarns deltagelse i et fællesskabsprogram inden for rammerne af Fællesskabets audiovisuelle politik

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side, særlig artikel 91 og 97 (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side vedrørende Ungarns deltagelse i Fællesskabets programmer, særlig artikel 1 og 2 (2), og

ud fra følgende betragtninger:

I henhold til artikel 1 i tillægsprotokollen kan Ungarn deltage i Fællesskabets rammeprogrammer, særprogrammer, projekter eller andre foranstaltninger, bl.a. inden for det audiovisuelle og kulturelle område;

i henhold til artikel 2 i ovennævnte tillægsprotokol træffer Associeringsrådet beslutning om vilkår og betingelser for Ungarns deltagelse i de i artikel 1 omtalte aktiviteter -

TRUFFET FØLGENDE AFGØRELSE:

Artikel 1

Ungarn deltager i Det Europæiske Fællesskabs program MEDIA II i henhold til de vilkår og betingelser, som er fastlagt i bilag I og II, og som udgør en integreret del af denne afgørelse.

Artikel 2

Denne afgørelse finder anvendelse til og med den 31. december 2000.

Artikel 3

Denne afgørelse træder i kraft på den første dag i måneden efter dens vedtagelse.

(1) EFT L 347 af 31. 12. 1993.

(2) EFT L 317 af 30. 12. 1995.

BILAG I

Vilkår og betingelser for Ungarns deltagelse i MEDIA II-programmet

1. Ungarn deltager i alle foranstaltninger under MEDIA II-programmet (herefter kaldet »programmet«), medmindre andet er bestemt i denne afgørelse i overensstemmelse med de mål, kriterier, procedurer og frister, der er fastlagt i Rådets afgørelse 95/563/EF om iværksættelse af et program til fremme af udvikling og distribution af europæiske audiovisuelle produktioner og Rådets afgørelse 95/564/EF om et uddannelsesprogram for branchefolk inden for den europæiske audiovisuelle programindustri.

2. Vilkår og betingelser for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Ungarn er de samme som dem, der finder anvendelse for støtteberettigede institutioner, organisationer og enkeltpersoner i Fællesskabet.

3. I overensstemmelse med betingelserne i de relevante bestemmelser i afgørelserne om MEDIA II stiller Ungarn passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmets gennemførelse. Ungarn sørger bl.a. for at oprette et MEDIA-kontor i samarbejde med Europa-Kommissionen.

4. Ungarn betaler hvert år et bidrag til Fællesskabets budget til dækning af de udgifter, der opstår som følge af landets deltagelse i programmet.

De regler, der gælder for Ungarns finansielle bidrag, er nærmere beskrevet i bilaget, som udgør en integreret del af denne afgørelse. Associeringsrådet er bemyndiget til at tilpasse dette bidrag, når som helst det måtte være nødvendigt.

5. Fællesskabets medlemsstater og Ungarn bestræber sig mest muligt på at lette den frie bevægelighed og opholdet for alle personer, der har ret til at deltage i programmerne, og som rejser mellem Ungarn og Fællesskabet med henblik på at deltage i de af denne afgørelse omfattede aktiviteter.

6. Uden at det i øvrigt begrænser Kommissionens og Revisionsrettens ansvar med hensyn til overvågning og evaluering af programmerne i medfør af henholdsvis artikel 7 (MEDIA II - Udvikling og distribution) og artikel 6 (MEDIA II - Uddannelse), vil Ungarns deltagelse i programmerne blive løbende overvåget på partnerskabsbasis under inddragelse af Kommissionen og Ungarn. Ungarn tilsender Kommissionen de relevante beretninger og deltager i de øvrige særlige aktiviteter, som Fællesskabet udfolder på dette område.

7. Medmindre andet er fastsat i de procedurer, der henvises til i artikel 4 (MEDIA II - Uddannelse) og artikel 5 (MEDIA II - Udvikling og distribution), indbydes Ungarn til koordineringsmøder om ethvert spørgsmål, der vedrører gennemførelsen af denne afgørelse, forud for programudvalgets formelle møder. Kommissionen informerer Ungarn om resultaterne af disse formelle møder.

8. Kommissionen og Ungarn udveksler oplysninger om og overvåger de fremskridt, der gøres med den lovgivningsmæssige tilnærmelse inden for den audiovisuelle sektor, især med hensyn til direktiv 89/552/EØF, senest ændret ved Europa-Parlamentets og Rådets direktiv 97/36/EF. Ungarn opfordres til i givet fald at deltage i arbejdet i det kontaktudvalg, der er nedsat i medfør af direktiv 97/36/EF.

9. Det sprog, der anvendes i forbindelse med ansøgningsprocessen, indgåelsen af kontrakter, udformningen af beretninger, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

BILAG II

Ungarns finansielle bidrag til MEDIA II

1. Ungarns finansielle bidrag omfatter:

- finansiel støtte fra programmet til ungarske deltagere

- finansiel støtte fra programmet til et MEDIA-kontor på op til 50 % af dets samlede løbende udgifter

- supplerende udgifter af administrativ karakter i tilknytning til Kommissionens styring af programmet hidrørende fra Ungarns deltagelse.

For hvert regnskabsår må det samlede tilskudsbeløb, der modtages via programmet af ungarske deltagere og af MEDIA-kontoret i Ungarn, ikke overstige det bidrag, der betales af Ungarn, efter fradrag af de supplerende udgifter af administrativ karakter.

2. Skulle det bidrag, der betales af Ungarn til Fællesskabets budget, efter fradrag af de supplerende udgifter af administrativ karakter være større end det samlede tilskudsbeløb, der modtages af de ungarske deltagere og af MEDIA-kontoret via programmet, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmet slutter, vil det pågældende beløb blive udbetalt til Ungarn.

3. Ungarns årlige bidrag vil fra 1998 andrage 649 992 ECU. Af dette beløb vil 45 499 ECU dække de supplerende udgifter af administrativ karakter i tilknytning til Kommissionens forvaltning af programmet, der hidrører fra Ungarns deltagelse.

For år 2000 er Ungarns bidrag det samme som for 1998 og 1999, forudsat at den årlige bevilling til programmet godkendes af budgetmyndigheden i overensstemmelse med det pågældende finansielle overslag.

4. Den finansforordning, der finder anvendelse på Fællesskabets almindelige budget, finder også anvendelse på forvaltningen af bidraget fra Ungarn.

Efter denne afgørelses ikrafttræden og ved begyndelsen af hvert af de følgende år tilstiller Kommissionen Ungarn en anmodning om indbetaling svarende til Ungarns bidrag til udgifterne i medfør af afgørelsen.

Dette bidrag skal være udtrykt i ecu og indbetales til en bankkonto lydende på ecu, som Kommissionen opretter.

Ungarn betaler sit bidrag til de årlige udgifter i medfør af denne afgørelse i overensstemmelse med anmodningen om indbetaling og senest tre måneder efter afsendelsen af denne anmodning. Enhver forsinkelse ved betalingen af bidraget vil medføre, at Ungarn skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde (FECOM) i den måned, der rummer forfaldsdagen, for operationer i ecu, forhøjet med 1,5 procentpoint.

5. Ungarn betaler de supplerende udgifter af administrativ karakter, der er omtalt under punkt 3, over landets nationale budget.

6. For årene 1998 og 1999 betaler Ungarn 50 % af de overskydende udgifter til deltagelsen over dets nationale budget og 50 % fra dets årlige PHARE-programmer, i henhold til de sædvanlige PHARE-programmeringsprocedurer.

For året 2000 sker der samme opdeling, forudsat at der i Ungarn og i Fællesskabet er rådighed over de relevante budgetbevillinger.